SLOVENIA: LIITTYMISTÄ VALMISTELEVA KUMPPANUUS (98/C 202/10)

1. JOHDANTO

Euroopan unionista tehdyn sopimuksen O artiklan mukaisesti komissio suositti heinäkuussa 1997 neuvostolle antamassaan lausunnossa, että liittymisneuvottelut olisi aloitettava Slovenian kanssa heti, kun se on edistynyt riittävästi Kööpenhaminassa kokoontuneen Eurooppa-neuvoston määrittelemien edellytysten täyttämisessä. Tämä suositus perustuu lausunnossa olleeseen arviointiin, jonka perusteella komissio katsoo, että i) Slovenia täyttää vakaita instituutioita, oikeusvaltiota, ihmisoikeuksia ja vähemmistöjen suojelua koskevat perusteet, ii) Sloveniaa voidaan pitää toimivana markkinataloutena, joka kykenee selviytymään kilpailun ja markkinavoimien paineista unionissa keskipitkällä aikavälillä ja iii) Slovenia pystyy todennäköisesti soveltamaan yhteisön säännöstöä keskipitkällä aikavälillä, edellyttäen että se jatkaa pyrkimyksiään yhteisön säännöstön saattamisessa osaksi kansallista lainsäädäntöään ja tehostaa toimintaansa yhteisön säännöstön täytäntöönpanemiseksi.

Eurooppa-sopimus säilyy Euroopan unionin ja Slovenian välisten suhteiden perustana. Liittymistä valmistelevaa strategiaa kuitenkin vahvistetaan, jotta apua voidaan suunnata kunkin hakijamaan erityisiin tarpeisiin lausunnossa todettujen erityisten ongelmien ratkaisemisen tukemiseksi. Komissio toteaa Agenda 2000 -asiakirjassa: "Vahvistetulla liittymistä valmistelevalla strategialla on kaksi päätavoitetta. Ensimmäisenä tavoitteena on yhdistää unionin tarjoamat eri tukimuodot yksiin puitteisiin osaksi liittymistä valmistelevaa kumppanuutta ja työskennellä näissä puitteissa hakijamaiden kanssa selkeästi määriteltyjen jäsenyyttä valmistelevien ohjelmien pohjalta, joihin sisältyy hakijoiden sitoutuminen erityisesti ensisijaisiin tavoitteisiin ja niiden toteuttamisaikatauluun. Toisena päätavoitteena on perehdyttää hakijamaat unionin politiikkoihin ja menettelytapoihin antamalla niille mahdollisuus osallistua yhteisön ohjelmiin".

Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja sillä otetaan käyttöön kaikki hakijamaille suunnattavat apumuodot yksiin puitteisiin yhdistettyinä. Komissio on tehnyt päätöksen tästä liittymistä valmistelevasta kumppanuudesta kuultuaan Sloveniaa ja noudattaen neuvoston vahvistamia periaatteita, ensisijaisia tavoitteita, välivaiheen tavoitteita ja edellytyksiä.

2. TAVOITTEET

Liittymistä valmistelevan kumppanuuden tarkoituksena on luoda yhteinen kehys niille lisätoimia edellyttäville ensisijaisille tavoitteille, jotka mainitaan komission lausunnossa Slovenian hakemuksesta Euroopan unionin jäseneksi. Lisäksi kehykseen on tarkoitus sisällyttää näiden ensisijaisten tavoitteiden täytäntöönpanemisen avustamiseksi Slovenialle myönnettävissä olevat rahavarat sekä kyseiseen apuun liittyvät edellytykset. Liittymistä valmisteleva kumppanuus tarjoaa kehyksen useille politiikan välineille, joita käytetään jäsenyyttä hakeneiden maiden auttamiseksi niiden valmistautuessa jäsenyyteen. Näihin välineisiin kuuluvat muun muassa yhteisön säännöstön käyttöönottoa koskeva kansallinen ohjelma, jonka Slovenian on määrä hyväksyä, sekä talouspolitiikan ensisijaisten tavoitteiden yhteinen arviointi, sopimus järjestäytynyttä rikollisuutta vastaan sekä sisämarkkinoiden yleiset ohjeet. Kukin näistä välineistä on luonteeltaan erilainen, ja niitä valmistellaan ja ne pannaan täytäntöön erityistä menettelyä noudattaen. Ne eivät ole olennainen osa tätä kumppanuutta, mutta niiden ensisijaiset tavoitteet ovat kumppanuuden mukaisia.

3. PERIAATTEET

Kunkin jäsenyyttä hakeneen maan osalta määritetyt keskeisimmät ensisijaiset tavoitteet liittyvät maiden kykyyn täyttää Kööpenhaminassa vahvistetut edellytykset, joiden mukaan jäsenyys edellyttää, että:

- hakijamaassa on vakaat instituutiot, jotka takaavat demokratian, oikeusvaltion, ihmisoikeudet sekä vähemmistöjen kunnioittamisen ja suojelemisen;

- hakijamaassa on toimiva markkinatalous, ja se pystyy selviytymään kilpailun ja markkinavoimien paineista unionissa;

- hakijamaa pystyy vastaamaan jäsenyyden mukanaan tuomista velvoitteista, mukaan lukien poliittisen unionin sekä talous- ja rahaliiton tavoitteiden noudattaminen.

Madridissa kokoontunut Eurooppa-neuvosto korosti hakijamaiden tarvetta mukauttaa hallintorakenteensa yhteisön politiikkojen moitteettoman toiminnan varmistamiseksi liittymisen jälkeen, ja Luxemburgissa kokoontunut Eurooppa-neuvosto korosti, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan.

4. ENSISIJAISET TAVOITTEET JA VÄLIVAIHEEN TAVOITTEET

Komission lausunnoissa ja niitä koskevassa neuvoston tarkastelussa on tuotu esiin sellaisten toimien laajuus, jotka hakijamaiden on vielä toteutettava tietyillä aloilla valmistautuakseen unioniin liittymiseen. Kyseisissä lausunnoissa ja tarkastelussa katsottiin, että mikään näistä maista ei täytä tällä hetkellä kokonaan kaikkia Kööpenhaminassa vahvistettuja edellytyksiä. Tämä tilanne edellyttää välivaiheen tavoitteiden määrittelemistä ensisijaisille tavoitteille, ja niihin kuhunkin on liityttävä asianomaisten maiden kanssa yhdessä asetetut selkeät tavoitteet. Näiden tavoitteiden saavuttamisesta riippuu hakijamaille myönnettävän avun määrä sekä jo joidenkin maiden kanssa käynnissä olevissa neuvotteluissa edistyminen ja muiden hakijamaiden kanssa käytävien neuvottelujen käynnistäminen. Ensisijaiset tavoitteet ja välivaiheen tavoitteet on jaettu kahteen ryhmään eli lyhyen ja keskipitkän aikavälin tavoitteisiin. Lyhyen aikavälin tavoitteiden valinnassa on perusteena käytetty Slovenian realistisia mahdollisuuksia toteuttaa tavoitteet tai edistyä niiden toteuttamisessa pitkälle vuoden 1998 loppuun mennessä. Koska aika on lyhyt ja ottaen huomioon tavoitteiden saavuttamiseksi tarvittava hallinnollinen toimintavalmius lyhyen aikavälin tavoitteiden lukumäärä on pieni. Keskipitkän aikavälin ensisijaisiksi tavoitteiksi määriteltyjen tavoitteiden toteuttamisen oletetaan vievän yli vuoden, vaikkakin toteuttaminen voi alkaa ja sen olisi alettava jo vuoden 1998 aikana.

Sloveniaa pyydetään laatimaan maaliskuun loppuun mennessä yhteisön säännöstön käyttöönottoa koskeva kansallinen ohjelma, jossa olisi vahvistettava aikataulu näiden ensisijaisten tavoitteiden ja välivaiheen tavoitteiden toteuttamiseksi sekä mainittava mahdollisuuksien ja tarpeen mukaan tarvittavien henkilöstön ja rahavarojen määrä.

Liittymistä valmisteleva kumppanuus merkitsee sitä, että Slovenian on huolehdittava kaikista lausunnossa mainituista asioista, joista esitetään tiivistelmä liitteessä. Yhteisön säännöstön saattaminen osaksi kansallista lainsäädäntöä ei yksinään riitä, vaan on myös tarpeen varmistaa, että sitä todella sovelletaan unionissa voimassa olevien perusteiden mukaisesti. Kaikilla jäljempänä mainituilla aloilla tarvitaan yhteisön säännöstön uskottavaa ja tehokasta voimaansaattamista ja täytäntöönpanoa.

Komission lausunnon ja sitä koskevan neuvoston tarkastelun perusteella Slovenialle on määritetty jäljempänä esitetyt lyhyen ja keskipitkän aikavälin ensisijaiset tavoitteet sekä välivaiheen tavoitteet.

4.1. Lyhyen aikavälin tavoitteet (1998)

- Talouden uudistaminen: keskipitkän aikavälin talouspolitiikan ensisijaisten tavoitteiden määrittäminen ja yhteinen tarkastelu väliaikaisen sopimuksen/yhteistyösopimuksen yhteydessä; julkisen talouden alijäämän pysyvä pienentäminen; markkinatalouteen perustuvan yritysten rakennemuutoksen edistäminen; rahoitus- ja pankkialat; eläkeuudistuksen valmistelu.

- Institutionaalisten ja hallinnollisten valmiuksien parantaminen: erityisesti virkamieslainsäädännön antaminen; tuomioistuinten ja maaomaisuuden rekisteröinnin parantaminen; kasviensuojelu- ja eläinlääkintähallinnot (erityisesti ulkorajoilla olevat toimipaikat); varainhoidon valvonta; tilintarkastustoiminnot; instituutioiden lujittaminen ympäristöalalla.

- Sisämarkkinat: mukaan lukien välillisen verotuksen sekä henkisen ja teollisen omaisuuden alojen yhdenmukaistaminen; arvonlisäverolainsäädännön antaminen ja täytäntöönpanoon valmistautuminen vuonna 1999; standardointi ja varmentaminen (vaatimustenmukaisuuden arviointi); tekniset säännökset; yhtiölainsäädäntö; pääomien liikkuvuuden vapauttaminen (erityisesti valuuttalainsäädäntö); valtionavun valvontaviranomaisen perustaminen; valtionavun ensimmäisen määrityksen toteuttaminen; oikeudellisen kehyksen luominen valtionavun valvontaa varten; edistyminen trustien vastaisen lainsäädäännön antamiseksi.

- Omaisuutta koskeva lainsäädäntö: omaisuutta koskevaan lainsäädäntöön liittyvän tilanteen selventäminen lisää erityisesti unionin kansalaisten kiinteän omaisuuden osto-oikeuden osalta.

- Ympäristö: puitelainsäädännön ja horisontaalisen lainsäädännön saattamisen osaksi kansallista lainsäädäntöä jatkaminen, yksityiskohtaisten lähentämisohjelmien ja yksittäisiin toimiin liittyvien täytäntöönpanostrategioiden laatiminen ja täytäntöönpano; näiden ohjelmien ja strategioiden suunnittelu ja täytäntöönpanon aloittaminen.

4.2. Keskipitkän aikavälin tavoitteet

- Poliittiset edellytykset: pyrkimykset omaisuuden palauttamisen nopeuttamiseksi.

- Talouspolitiikka: talouspolitiikan ensisijaisten tavoitteiden yhteisen arvioinnin säännöllinen tarkastelu Eurooppa-sopimuksen yhteydessä, minkä tavoitteena on Kööpenhaminassa vahvistettujen, unionin jäsenyyttä koskevien edellytysten täyttäminen ja yhteisön säännöstön käyttöönotto talous- ja rahapolitiikan alalla (talouspolitiikan yhteensovittaminen, lähentymisohjelmien esittäminen, liiallisten alijäämien välttäminen); vaikka Slovenian ei oleteta ottavan käyttöön euroa heti unioniin liityttyään, sen odotetaan harjoittavan politiikkaa, jonka tavoitteena on tosiasiallinen lähentyminen unionin taloudellista ja sosiaalista yhteenkuuluvuutta koskevien tavoitteiden mukaisesti sekä nimellinen lähentyminen, joka mahdollistaa lopullisena tavoitteena euron käyttöönoton.

- Institutionaalisten ja hallinnollisten valmiuksien parantaminen: julkiset hankinnat (erityisesti avoimuus); vakuutus- ja arvopaperimarkkinoiden valvonta; Slovenian kilpailuvirasto; kilpailulainsäädännön voimaan saattamisen päättäminen; maatalous- ja aluepolitiikkojen kehittäminen ja täytäntöönpano; audiovisuaalipolitiikka, tullihallinto ja tullikoodeksin voimaan saattaminen; tuomioistuinjärjestelmän toiminnan parantaminen ja yhteisön lainsäädäntöä ja sen soveltamista koskevan koulutuksen järjestäminen tuomioistuimille; oikeus- ja sisäasioiden instituutioiden lujittaminen (riittävän ja tarpeeksi koulutetun henkilöstön varmistaminen erityisesti poliisivoimissa, rajavartiostossa, ministeriöissä ja tuomioistuimissa); tulli- ja verohallintojen uudistaminen yhteisön säännöstön soveltamisvalmiuden varmistamiseksi sekä elintarvikevalvonnan hallinnon lujittaminen.

- Sisämarkkinat: mukaan lukien julkisia hankintoja, rahoituspalveluja ja valtionapua (erityisesti valvontasääntöjen sekä yksin- ja erityisoikeuksien yhdenmukaistaminen) koskevan lainsäädännön yhdenmukaistaminen; standardointi- ja vaatimustenmukaisuuden arviointilaitosten toiminnan parantaminen; markkinoiden valvontajärjestelmän käyttöönotto; teollisuustuotteiden horisontaalisen teknisen lainsäädännön yhdenmukaistaminen; pyrkimykset pääomamarkkinoiden vapauttamiseksi lisää ja ulkomaisten investointien helpottamiseksi; kuluttajansuojan yhdenmukaistaminen lisää; kilpailuviraston ja valtionavun valvontaviranomaisen lujittaminen; kilpailulainsäädännön tehokas täytäntöönpano; yritysten kehittämisen edistäminen, mukaan lukien pienet ja keskisuuret yritykset; yhdenmukaistaminen yhteisön säännöstöön nähden televiestinnän, kuluttajansuojan ja sisäisten energiamarkkinoiden aloilla.

- Oikeus- ja sisäasiat: yhdenmukaistamisen päätökseen saattaminen kansainvälisiin yleissopimuksiin nähden erityisesti rikoksiin liittyvällä alalla; järjestäytyneen rikollisuuden (erityisesti rahanpesu, huumeet ja ihmiskauppa) ja korruption torjuminen; muuttoliikepolitiikan ja turvapaikanhakumenettelyjen uudistamisen täytäntöönpano; viisumimenettelyjen yhdenmukaistaminen unionin käytännön mukaiseksi ja kansainvälisiin sopimuksiin liittyvän yhdenmukaistamisen päätökseen saattaminen ottaen erityisesti huomioon Schengenin sopimusten määräykset.

- Ydinturvallisuus: ydinvoimapolitiikka ja investointisuunnitelmat mukautetaan ottaen huomioon Krskon ydinvoimalan ympäristössä suoritettavien seismisten riskien arvioinnin tulokset.

- Maatalous: toimivan maarekisterin perustaminen; rakenne- ja maaseudun kehittämispolitiikkojen lujittaminen, mukaan lukien yhdenmukaistaminen yhteisön maataloussäännöstöön nähden (mukaan lukien eläinlääkintää ja kasviensuojelua koskevat asiat sekä erityisesti ulkorajoilla suoritettavat tarkastukset); huomion kiinnittäminen maatalouden ympäristöasioihin ja biologiseen monimuotoisuuteen; yhteisön maatalouspolitiikan täytäntöönpanovalmiuden kehittäminen erityisesti hallinnon perusjärjestelmien ja hallintorakenteiden osalta maatalouden markkinoiden valvomiseksi sekä rakennetoimenpiteiden ja maaseudun kehittämistoimenpiteiden täytäntöönpanemiseksi; eläinlääkintää ja kasviensuojelua koskevien vaatimusten käyttöönotto ja täytäntöönpano; tiettyjen elintarvikkeiden jalostuslaitosten sekä testaus- ja analysointilaitosten toiminnan parantaminen; maatalouselintarvikealan rakenneuudistus.

- Kalastus: yhteisen kalastuspolitiikan voimaansaattamis- ja täytäntöönpanovalmiuksien kehittäminen.

- Liikenne: lisäpyrkimykset yhdenmukaistamisessa yhteisön säännöstöön nähden erityisesti maantiekuljetusten (markkinoille pääsy, turvallisuussäännöt ja verotus) ja rautatiekuljetusten alalla ja tarpeelliset, liikenteen infrastruktuuriin suuntautuvat investoinnit Euroopan laajuisten verkkojen laajentamiseksi.

- Työllisyys ja sosiaalikysymykset: sopivien työmarkkinarakenteiden kehittäminen ja työllisyyspolitiikan yhteinen tarkastelu valmistautumiseksi osallistumaan unionin yhteensovittamiseen; työvoima-, työterveys- ja työturvallisuuslainsäädännön yhteensovittaminen sekä täytäntöönpanojärjestelmien kehittäminen; erityisesti työterveyttä ja -turvallisuutta koskevan kehysdirektiivin säännösten antaminen varhaisessa vaiheessa; naisten ja miesten yhtäläisten mahdollisuuksien voimaan saattaminen; aktiivisen ja itsenäisen sosiaalisen vuoropuhelun kehittäminen edelleen; sosiaaliturvan kehittäminen edelleen.

- Ympäristö: mukaan lukien valvonta- ja täytäntöönpanorakenteiden sekä -valmiuksien kehittäminen; yksittäisiä säädöksiä koskevien lähentämisohjelmien jatkuva suunnittelu ja täytäntöönpano; erityisesti olisi kiinnitettävä huomiota jätevesihuoltoalaan ja ilman pilaantumiseen sekä yhdenmukaiseen teollisuuden saasteiden valvontaan ja riskienhallintaan; ympäristönsuojeluvaatimukset ja kestävän kehityksen tarve on otettava huomioon kansallisia alakohtaisia politiikkoja laadittaessa ja täytäntöönpantaessa.

- Aluepolitiikka ja yhteenkuuluvuus: oikeudellisen, hallinnollisen ja talousarviota koskevan kehyksen käyttöönotto sellaista kansallista politiikkaa varten, joka käsittelee alueellisia eroja yhdenmukaista lähestymistapaa noudattaen, minkä ansiosta Slovenia voi osallistua unionin rakenneohjelmiin siihen liityttyään.

5. YHTEISÖN TEKNISEN AVUN JA RAHOITUSAVUN TÄRKEIMMÄT VÄLINEET

5.1. Rahavarojen ohjelmointi

Vuosille 1995-1997 myönnetyt Phare-ohjelman määrärahat olivat yhteensä 72 miljoonaa ecua. Edellyttäen, että Phare-ohjelman talousarvio hyväksytään jäljellä olevan ajanjakson osalta, komissio vahvistaa määrärahat vuosille 1998 ja 1999. Rahoitusehdotukset esitetään Phare-ohjelman hallintokomitealle asetuksen (ETY) N:o 3906/89 mukaisesti. Jäsenyyttä hakeneiden maiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio toimii Slovenian, EIP:n ja kansainvälisten rahoituslaitosten, erityisesti EBRD:n ja Maailmanpankin, kanssa liittymistä valmisteleviin ensisijaisiin tavoitteisiin liittyvien hankkeiden yhteisrahoituksen helpottamiseksi. Vuodesta 2000 alkaen annettava rahoitusapu sisältää maataloudelle annettavan avun ja rakennevälineen, joilla asetetaan koheesiorahastoa vastaavat toimenpiteet etusijalle. Slovenia saa lisäksi rahoitusta suoraan yhteisön sännöstöön liittyvistä monikansallisista ohjelmista.

Phare-ohjelma on vahvistetun liittymistä valmistelevan strategian tärkein rahoitusväline. Phare-ohjelman ensisijaisena tavoitteena on auttaa Keski- ja Itä-Euroopan maita valmistautumaan unioniin liittymiseen keskittämällä avunanto yhteisön säännöstön käyttöönottoon ja erityisesti liittymistä valmistelevassa kumppanuudessa ja yhteisön säännöstön käyttöönottoa koskevassa kansallisessa ohjelmassa määriteltyihin ensisijaisiin tavoitteisiin. Komissio allekirjoittaa Slovenian kanssa vuosittain rahoituspöytäkirjan, jossa Slovenia sitoutuu täyttämään tässä liittymistä valmistelevassa kumppanuudessa määritellyt eri tavoitteet ja komissio sitoutuu osallistumaan niiden toteuttamisen rahoittamiseen. Yhteisön rahoitusavun ohjelmoinnissa otetaan huomioon ensisijaiset tavoitteet ja yhteisön säännöstön käyttöönottoa koskevan kansallisen ohjelman aikataulu.

Lisäksi rahoitusavun myöntäminen on tiiviisti sidoksissa Slovenian hallituksen yhteisön säännöstön käyttöönottoa koskevassa kansallisessa ohjelmassa tekemien sitoumusten noudattamiseen. Tiettyjä liittymistä valmistelevia toimia voidaan lujittaa jo nyt (esim. instituutioiden rakentamisen tukeminen), mutta muut, kuten esimerkiksi ympäristöön ja ydinturvaan liittyvien yhteisön säännöstön vaatimusten täyttämiseksi suunniteltujen merkittävimpien investointihankkeiden rahoitus on ohjelmoitava viiden tai kuuden vuoden ajanjaksolle.

Phare-apua kanavoidaan vuodesta 1998 alkaen seuraavien toimien avulla:

- Instituutioiden rakentaminen (noin 30 prosenttia), johon sisältyvät demokraattisten instituutioiden, oikeusvaltion, julkishallinnon ja kaikkien julkisista palveluista vastaavien laitosten lujittaminen, jotta voidaan perustaa tarvittavat institutionaaliset ja hallinnolliset rakenteet sekä kouluttaa yhteisön säännöstön soveltamisen edellyttämä henkilöstö. Instituutioiden rakentamisen tukeminen tapahtuu käytännössä muun muassa koulutuksen ja teknisen avun muodossa sekä Slovenian ja jäsenvaltioiden vastaavien laitosten ja hallintojen välisen kummitoiminnan (twinning) avulla. Alussa tämä kummitoiminta keskittyy ensisijaisiin aloihin kuten rahoitukseen, maatalouteen, ympäristöön sekä oikeus- ja sisäasioihin.

- Investointien tukeminen (noin 70 prosenttia), jonka tavoitteena on mahdollistaa tarvittavat investoinnit Slovenian infrastruktuurin mukauttamiseksi yhteisön säännöstön mukaiseksi. Tämä tuki keskittyy i) rakenteellisiin toimiin, johon sisältyvät erityisesti maatalouden rakenneuudistus, alueellinen kehittäminen sekä investoinnit inhimilliseen ja henkiseen pääomaan ja johon voisivat sisältyä Phare-määrärahat tutkimuksen ja teknologisen kehityksen puiteohjelmiin osallistumiseksi, ii) yhteisön vaatimusten noudattamiseen erityisesti ympäristön, maatalouden, teollisuuden, työturvallisuuden ja -terveyden, liikenteen ja televiestinnän aloilla, iii) laaja-alaisen infrastruktuurin (1) yhteisrahoitukseen ja iv) pienten ja keskisuurten yritysten kehittämiseen (2).

5.2. Kansainvälisten rahoituslaitosten tehtävät

Liittymistä valmisteleva kumppanuus antaa uutta voimaa ja uuden keskittymiskohteen Slovenian ja kansainvälisten rahoituslaitosten väliselle yhteistyölle. Liittymistä valmistelevan kumppanuuden yhteydessä käytettäviksi tarjotut avustusvarat toimivat alkupääomana ja katalysaattorina kansainvälisiltä rahoituslaitoksilta saataville kehittämisrahoituksen suuremmille määrille. Komissio kehittää tätä toimintaa yhdessä hakijamaiden, EIP:n ja kansainvälisten rahoituslaitosten, erityisesti EBRD:n ja Maailmanpankin, kanssa liittymistä edeltäviin ensisijaisiin tavoitteisiin liittyvien hankkeiden yhteisrahoituksen helpottamiseksi.

Vuodet 1997-1999 kattavan uuden lainanantovaltuutuksen mukaisesti EIP voi rahoittaa Keski- ja Itä-Euroopan maita 3 520 miljoonalla eculla. Vuoden 1998 alkupuolella EIP:n hallintoneuvoston hyväksymällä liittymistä valmistelevalla välineellä korotetaan tätä määrää 7 miljardiin ecuun. EIP:n lainoja käytetään liittymisprosessin helpottamiseksi kaikilla aloilla, joille EIP myöntää rahoitusta.

6. EDELLYTYKSET

Yhteisön avun edellytyksenä on, että Slovenia noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy tämän liittymistä valmistelevan kumppanuuden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätöksen antamiseen rahoitusavun keskeyttämisestä 16. maaliskuuta 1998 annetun asetuksen (EY) N:o 622/98 4 artiklan nojalla.

7. LIITTYMISTÄ VALMISTELEVAN AVUN TÄYTÄNTÖÖNPANO

Slovenialle annettavan rahoitusavun myöntämisen edellytyksenä on Slovenian ehdottamien hankkeiden toteuttamiskelpoisuus, jotta ne voidaan sisällyttää rahoituspöytäkirjaan. Jos hankkeista on järjestettävä tarjouskilpailu, komissio rahoittaa ainoastaan hankkeita, jotka ovat valmiita tarjouskilpailumenettelyyn rahoituspöytäkirjaa allekirjoitettaessa. Lisäksi samaa alaa koskevista aikaisemmista tai jo olemassa olevista sitoumuksista on oltava sovittu kokonaisuudessaan tai niistä on oltava sopimassa parhaillaan. Tehokkaan täytäntöönpanon varmistamiseksi rahoitettavat hankkeet eivät saa olla periaatteessa 2:ta tai 3:a miljoonaa ecua pienempiä erityisesti infrastruktuurihankkeiden tapauksessa. Jos nämä periaatteet johtavat tilanteeseen, jossa Slovenia ei pysty käyttämään sille osoitettua koko ohjeellista määrärahaa, määrärahaa pienennetään asianmukaisesti. Ohjeellisen ja lopullisen määrärahan erotus siirretään horisontaaliseen pieniä ja keskisuuria yrityksiä ja/tai laaja-alaista infrastruktuuria koskevaan välineeseen. Tästä määrästä ei makseta myöhempiä suorituksia.

Slovenian hallitusta pyydetään ottamaan käyttöön täytäntöönpanorakenne, jolla varmistetaan yhdenmukaisuus ja täydentävyys kaikkiin Euroopan unionin rahoitusavun muotoihin ja kansallisiin varoihin nähden. Kansallinen koordinoija vastaa yleisen liittymisprosessin ja yhteisön rahoitusavun ohjelmoinnin välisestä tiiviistä yhteydestä.

Slovenian hallitus perustaa vuoden 1998 aikana (mieluimmin valtiovarainministeriön yhteyteen) kansallisen rahaston investointien edistämistä ja instituutioiden rakentamista varten. Kyseisen rahaston toiminnasta vastaa kansallinen valtuuttava viranomainen. Kansallinen rahasto vastaa keskusyksikkönä, jonka kautta Phare-varat ja muiden yhteisön rahoitusavun muotojen varat ohjataan, näiden varojen hallinnosta hajautetussa täytäntöönpanossa avoimuuden lisäämiseksi ja varojen hajaantumisen vähentämiseksi. Sillä on kokonaisvastuu varojen hallinnosta, mukaan lukien rahoituspöytäkirjan määräysten noudattaminen, ja sillä on velvollisuus antaa selvitys varojen käytöstä komissiolle. Rahasto myös varmistaa rahoituspöytäkirjassa tarkoitettujen kansallisten ja muiden yhteisrahoitukseen sisältyvien varojen liikkuvuuden ja valvoo niitä. Kansallisen rahaston yksityiskohtaisista tehtävistä ja vastuualueista määrätään erillisessä rahoituspöytäkirjassa.

Komissio harjoittaa yhteistyössä Slovenian hallituksen kanssa rahoitusavun täytäntöönpanon hajauttamista edistävää politiikkaa Euroopan yhteisöjen varainhoitoasetuksen, ja erityisesti sen 105 artiklan 3 kohdan mukaisesti, ja edellyttäen että tietyt edellytykset täyttyvät. Tämän tarkoituksena on luoda asetettujen rajojen mukaisesti asteittain komission ja Slovenian välinen suhde, jossa vastuu jaetaan rakennerahastojen täytäntöönpanossa jäsenvaltioiden välillä vallitsevan suhteen periaatteiden mukaisesti.

Tässä yhteydessä komissio voi Slovenian sitä pyytäessä tutkia mahdollisuutta soveltaa Phare-hankkeiden tarjouskilpailu- ja sopimuksentekomenettelyissä kansallisia hankintamenettelyjä erityisesti investointien alalla. Komissio tekee päätöksen asiassa sen tutkittua muun muassa Slovenian hankintalainsäädännön yhdenmukaisuutta yhteisön julkisia hankintoja koskevien sääntöjen ja yhteisön varainhoitoasetuksen perussäännöksiin nähden, mukaan lukien syrjimätön osallistuminen tarjouskilpailuihin ja 118 artiklan säännökset. Komissio päättää kansallisten hankintasääntöjen soveltamisesta tapauskohtaisesti, mikä vahvistetaan erillisellä rahoituspöytäkirjalla.

Ohjelman täytäntöönpanon valvonta tapahtuu yhdessä komission kanssa erillisissä rahoituspöytäkirjoissa vahvistettua menettelyä noudattaen. Phare-ohjelman mukaisen avun täytäntöönpanon tehokkaan valvonnan varmistamiseksi kuhunkin Phare-ohjelmaan sisältyvät määrällisesti ilmaistut fyysiset ja rahoitukselliset tavoitteet, jotka esitetään yksityiskohtaisesti rahoituspöytäkirjassa. Toimien tehokkuuden ja asetettujen tavoitteiden toteutumisen arvioimiseksi kaikille Phare-ohjelmasta rahoitetuille toimille suoritetaan jälkiarviointi.

8. VALVONTA

Liittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Valvominen aloitetaan vuonna 1998, ennen kuin komissio antaa neuvostolle ensimmäisen säännöllisin väliajoin annettavan kertomuksensa, jossa arvioidaan Slovenian edistymistä, mukaan lukien liittymistä valmistelevan kumppanuuden täytäntöönpano.

Liittymistä valmistelevan kumppanuuden asianomaisia osa-alueita käsitellään osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välivaiheen tavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä. Assosiaatiokomitea raportoi assosiaationeuvostolle liittymistä valmistelevan kumppanuuden täytäntöönpanosta.

Phare-ohjelman hallintokomitea varmistaa, että rahoituspäätökset ovat liittymistä valmistelevan kumppanuuden mukaisia.

Liittymistä valmistelevaa kumppanuutta muutetaan tarvittaessa 16 päivänä maaliskuuta 1998 annetun asetuksen (EY) N:o 622/98 2 artiklan mukaisesti. Komissio ehdottaa, että tätä kumppanuutta tarkastellaan ennen vuoden 1999 loppua ja säännöllisin väliajoin sen jälkeen. Näissä tarkasteluissa arvioidaan tarvetta tarkentaa välivaiheen tavoitteita sen perusteella, kuinka Slovenia on edistynyt tämän kumppanuuden mukaisesti asetettujen tavoitteiden saavuttamisessa.

(1) Investointihankkeissa Slovenian edellytetään noudattavan täydentävyyden periaatetta osallistumalla vähintään 25 prosentin rahoitusosuudella yhteisesti rahoitettuihin hankkeisiin.

(2) Pieniä ja keskisuuria yrityksiä varten on käytettävissä horisontaalinen väline pienille yrityksille tarkoitettujen investointipääomien puutteen korjaamiseksi.

LIITE

Slovenian on käsiteltävä kaikkia lausunnossa mainittuja asioita. Tässä liitteessä esitetään tiivistelmänomainen luettelo näistä kysymyksistä toimenpidesuosituksina. Ne luetellaan siinä järjestyksessä kuin ne esiintyvät lausunnossa, eikä niitä näin ollen ole asetettu tärkeys- tai kiireellisyysjärjestykseen. Ensisijaiset toimintatavoitteet on kunkin hakijamaan osalta esitetty itse liittymistä valmistelevaan kumppanuuteen sisältyvinä ensisijaisina tavoitteina ja välivaiheen tavoitteina.

1. Poliittiset arviointiperusteet

On jatkettava ponnisteluja, jotka tähtäävät oikeusjärjestelmän lujittamiseen ja korruption torjunnan tehostamiseen sekä omaisuuden palauttamisen tai kommunistihallinnon takavarikoimasta omaisuudesta entisille omistajille suoritettavan riittävän korkean korvauksen maksamisen nopeuttamiseen.

Sloveniassa asuvien kansalaisuudettomien ongelmaan on löydettävä ratkaisu.

2. Taloudelliset arviointiperusteet

Slovenian olisi varmistettava vapauttamisen ja yksityistämisen jatkuvuus ja lujittuminen, jotta saavutetaan pitkän aikavälin lähentyminen Euroopan unioniin. Slovenian viranomaisten olisi kiinnitettävä erityistä huomiota seuraaviin: julkisen sektorin uudistuksen päätökseen saattaminen erityisesti ottamalla käyttöön arvonlisävero 1. tammikuuta 1999, eläkejärjestelmän uudistaminen, markkinapohjaisen sääntely- ja johtamisjärjestelmän luominen valtion omistuksessa olevia yrityksiä varten; reaalikorkokannan ja työvoimakustannusten alentaminen, hintojen suurempi vapauttaminen ja sen seurauksena inflaation mukauttaminen EU:n tasolle keskipitkällä aikavälillä; yritysten rakenneuudistuksen sekä yksityisten ja valtion omistuksessa olevien yritysten nykyaikaistamisen nopeuttaminen erityisesti pääomamarkkinoiden nopeutetun vapauttamisen ja lisääntyneen ulkomaisten investointien edistämisen ja yritysjohdon kehittämisen avulla.

Jatkuvaa huomiota on kiinnitettävä myös pankkijärjestelmän uudistukseen sekä rahoitusjärjestelmän vapauttamiseen ja lujittamiseen. Huomattavia sijoituksia on tehtävä muun muassa ympäristö-, energia- ja liikennealaan.

3. Edellytykset täyttää jäsenyyteen liittyvät velvoitteet

3.1. Rajattomat sisämarkkinat

Neljä vapautta

Yleinen toimintaympäristö - Lainsäädännön uudistamista on nopeutettava julkisten hankintojen alalla esimerkiksi yleishyödyllisten laitosten, oikeuskeinojärjestelmän ja Valkoisen kirjan II vaiheen toimenpiteiden osalta. Henkisen ja teollisen omaisuuden alalla olisi lainsäädännön lähentämistä jatkettava erityisesti audiovisuaalisen tuotannon alalla ja lääkealalla. Yhtiöoikeudessa on varmistettava täysimääräinen toisen direktiivin vastaavuus. Kirjanpitoa ja tilintarkastusta koskeva uusi lainsäädäntö on pantava täytäntöön täysimääräisesti ja kirjanpitäjät ja tilintarkastajat olisi koulutettava asianmukaisesti. Henkilötietojen suojaa koskevan lainsäädännön täytäntöönpanoa ja soveltamista on lujitettava.

Tavaroiden vapaa liikkuvuus - Euroopan yhteisön uuden lähestymistavan omaksumista on nopeutettava. Standardointia ja vaatimustenmukaisuuden arviointia varten on luotava riippumattomat rakenteet, joissa sääntely, standardointi ja tuotteiden varmentaminen ovat selkeästi erillisiä toimintoja. Lainsäädäntö on mukautettava täysin moottoriajoneuvoja, kemikaaleja, elintarvikkeita ja lääkkeitä koskevaan Euroopan yhteisön lainsäädäntöön, ja uuteen lähestymistapaan perustuva lainsäädäntö on annettava. Markkinoiden seurantajärjestelmä on perustettava ja alakohtaisen lainsäädännön yhdenmukaistaminen on saatettava päätökseen.

Pääomien vapaa liikkuvuus - Slovenian keskuspankin käyttöönottamat rahamarkkinoiden rajoitukset on poistettava ja pääomien liikkeiden vapauttaminen olisi varmistettava. Ulkomaisiin suoriin sijoituksiin sovellettavat politiikat olisi tarkistettava, jotta ne vastaisivat vapaampaa liikkuvuutta ja edistäisivät ulkomaisten suorien sijoitusten tekemistä.

Palvelujen vapaa liikkuvuus - Pankki-, vakuus- ja vakuutusalalla on otettava käyttöön erityisesti ulkomaisten laitosten sivukonttoreiden täysin vapaa sijoittautuminen. Vakuutusalan yksityistämistä olisi nopeutettava, ja se olisi avattava EU:n toimijoille ja ulkomaisille sijoituksille. Valvontaa olisi tehostettava.

Henkilöiden vapaa liikkuvuus - Ammatillista kelpoisuutta osoittavien asiakirjojen vastavuoroinen tunnustaminen olisi mukautettava. Tekniseltä kannalta on tarpeen antaa lisää asetuksia. Lisätoimenpiteet ovat välttämättömiä sosiaaliturvajärjestelmien yhteensovittamiseksi tarvittavien lainsäädäntö- ja täytäntöönpanotoimien varmistamiseksi.

Kilpailu

Vuonna 1993 annettu laki kilpailun suojelemisesta on muutettava vastaamaan Euroopan yhteisön kilpailulainsäädäntöä. Valtiontukien alalla on perustettava kattava valtiontuki-inventaario, jota on päivitettävä jatkuvasti yhteisön käytännön mukaisesti. On luotava valtiontukien valvontaa ja hyväksyttävyyttä koskeva kansallinen oikeudellinen rakenne. Olisi perustettava valvontaviranomainen, jolla on toimivalta tarkastaa nykyisten tukien Eurooppa-sopimuksen mukaisuus ja valvoa järjestelmällisesti uusia tukia. Yhteisön säännöstön vastaiset yksinoikeudet ja valtion monopolit on asteittain mukautettava yhteisön säännöksiin ja/tai poistettava.

3.2. Innovaatiot

Tutkimus ja teknologinen kehittäminen

Teollisuuden alalla tehtävän teknologisen kehittämisen elvyttäminen ja kansallisen tutkimuksen hyödyntäminen talouskehityksen edistämisessä edellyttää vielä huomattavia ponnistuksia.

Yleissivistävä ja ammatillinen koulutus sekä nuoriso

Koulutusjärjestelmän muuttamisessa kansainväliseen kilpailukykyyn tähtäävälle pienelle avoimelle markkinataloudelle sopivaksi inhimillisten voimavarojen kehittämispolitiikaksi tarvitaan jatkuvaa edistymistä. Koulutukseen kohdistettavat budjettimäärärahat olisi mukautettava näihin uusiin ensisijaisiin tavoitteisiin. Yhteyksiä tutkimukseen ja kehittämiseen olisi vahvistettava.

Televiestintä

Euroopan yhteisön direktiivien noudattaminen ja kilpailun edistäminen edellyttävät lisää työtä televiestintäpolitiikan ja -sääntelyn alalla. Samalla on huomattava, että yhteisön säännöstössä edellytetään nykyisin, että valtiot varmistavat ajanmukaisten puhelinpalvelujen saatavuuden kaikkialla kohtuulliseen hintaan. Tämän velvollisuuden täyttäminen vaatii huomattavia järjestelmäinvestointeja.

Audiovisuaalinen ala

Voimassa oleva lainsäädäntö on muutettava erityisesti lähetysten vapaan vastaanoton, eurooppalaisten teosten edistämisen, mainontaa koskevien sääntöjen ja alaikäisten suojelun osalta.

3.3. Taloutta ja verotusta koskevat kysymykset

Talous- ja rahaliitto

Rahapolitiikka olisi muutettava siten, että voidaan hillitä liiallisen spekulatiivisen pääoman liikkeitä turvautumatta pääomarajoituksiin. Nykyisiä rahapolitiikan uudistuksia olisi jatkettava. Rahoitusalan rakenneuudistus olisi saatettava päätökseen ja keskuspankkilainsäädäntö olisi muutettava Euroopan yhteisön sääntöjen mukaiseksi.

Verotus

Olisi otettava käyttöön Euroopan unionin vaatimusten mukainen alv-lainsäädäntö.

Valmisteverojärjestelmä on uudistettava, jotta tiettyjä tuontihyödykkeitä ei syrjitä kotimaisiin tuotteisiin nähden. Verojen soveltamisala ja taso on lähennettävä yhteisön lainsäädäntöön.

Valmisteverojen alalla olisi erityistä huomiota kiinnitettävä varastojärjestelmän luomiseen väliaikaisen valmisteverottomuusjärjestelmän mukaisesti kuljetettavia tavaroita varten. Valmisteverojen rakenteet ja määrät on saatettava yhteisön mallin mukaisiksi.

Tilastot

Työtä on jatkettava virallisten tilastojen alalla ja erityisesti rahoituskirjanpidon sekä maatalouden ja ulkomaankaupan tilastoinnissa.

3.4. Politiikat eri aloilla

Teollisuus

Kilpailukyvyn parantamiseksi tarvitaan lisätoimenpiteitä, joilla edistetään avoimia, kilpailuun perustuvia markkinoita ja Euroopan yhteisön teollisuuspolitiikan muodostavan välineistön omaksumista sekä markkinoiden toiminnan osalta (valmistevaatimukset ja markkinoille pääsy, kauppapolitiikka, valtiontuet ja kilpailupolitiikka) että teollisuuden sopeutumiskykyyn liittyvien toimien osalta (vakaa makrotaloudellinen ympäristö, teknologia, koulutus jne.).

Maatalous

Slovenian lainsäädännön saattaminen Euroopan unionin vaatimusten mukaiseksi edellyttää huomattavia ponnistuksia. Erityistä huomiota on kiinnitettävä eläinlääkintä- ja kasvinterveysvaatimusten täytäntöönpanoon ja soveltamiseen sekä erityisesti laitosten niitä koskevien tarkastus- ja valvontamenettelyjen muuttamiseen EY:n standardeja vastaaviksi Euroopan unionin ulkorajojen suojelemista varten. Hallintorakenteita on lujitettava, jotta voidaan varmistaa yhteisen maatalouspolitiikan välineiden käyttöönotto ja soveltaminen erityisesti toimivan maarekisterin käytön varmistamiseksi. Maatalouselintarvikealan rakenneuudistusta on jatkettava sen kilpailukyvyn varmistamiseksi. Rakennepolitiikkaa ja maaseudun kehityspolitiikkaa olisi lujitettava.

Kalastus

Kalastusalan hallintoa on vahvistettava yhteisen kalastuspolitiikan tehokkaan täytäntöönpanon varmistamiseksi erityisesti seuraavilla aloilla: kalavarojen säilyttäminen ja hoito, valvonta- ja tarkastusjärjestelmän soveltaminen, kalastus- ja vesiviljelyalan yhteisten markkinajärjestelyjen hallinto, kalastus- ja vesiviljelyalan rakennepolitiikan soveltaminen, kalastusalusrekisterin ylläpito, tilastotietojen keruu ja Euroopan unionin kalastukseen liittyvän ympäristönsuojelupolitiikan toteuttaminen.

Energia

Nykyisiä yhdenmukaistuspyrkimyksiä on jatkettava erityisesti monopolien (myös tuontia ja vientiä koskevat kysymykset), verkkoihin pääsyn, energian hinnoittelun, valtion toiminnan kiinteiden polttoaineiden alalla, energiatehokkuuden kehittämisen ja polttoaineiden laatustandardien suhteen. Erityistä huomiota on kiinnitettävä hätätilanteisiin varautumiseen, johon kuuluu pakollisten öljyvarastojen ylläpito. Slovenian olisi liityttävä kansainvälisiin ydinsopimuksiin tai pantava ne täysimääräisesti täytäntöön. Krskon voimalan ydinjätteiden käsittelyyn on löydettävä pitkäaikainen ratkaisu. Turvallisuusviranomaisen riippumattomuutta olisi tuettava.

Liikenne

Maanteiden tavaraliikennettä (erityisesti markkinoillepääsy ja verotus) ja rautatieliikennettä koskevan tarvittavan lainsäädännön antamiseksi ja täytäntöönpanemiseksi on tehtävä vielä työtä. Rautatieliikenteen talouden avoimuus on varmistettava. On toimittava Euroopan laajuisten verkkojen Sloveniaan ulottamisen varmistamiseksi. Kansallisella tasolla on kehitettävä erityisstrategioita liikenteen infrastruktuurin kehittämistä ja rahoittamista varten. Huomiota on kiinnitettävä riittävän tason saavuttamiseen liikenteen turvallisuudessa ja liikennejärjestelmän mahdollisimman tehokkaassa käytössä.

Pienet ja keskisuuret yritykset

Slovenian pk-yritysten kehityspolitiikkaa olisi parannettava erityisesti eri toimintaohjelmien johdonmukaisuuden ja yhteensovittamisen osalta.

3.5. Taloudellinen ja sosiaalinen yhteenkuuluvuus

Työllisyys ja sosiaaliset kysymykset

Lainsäädäntö on saatettava Euroopan unionin vaatimuksia vastaavaksi muun muassa työterveyden ja -turvallisuuden sekä naisten ja miesten tasa-arvoisen kohtelun osalta. Työlainsäädäntö on mukautettava, jotta voidaan varmistaa täysi Euroopan yhteisön säännöstön mukaisuus. Siirtotyöläisten sosiaaliturvaan on tehtävä joitakin teknisiä mukautuksia. Sosiaalisen uudistuksen olisi jatkuttava ja työmarkkinaosapuolten vuoropuhelua olisi kehitettävä.

Aluepolitiikka ja koheesio

On laadittava alueellisia eroavaisuuksia käsittelevä aluekehityspolitiikka sekä luotava hallinto- ja budjettirakenne, joita tarvitaan liittymisen jälkeen Euroopan yhteisön yhdennettyjen rakennetoimien hallintoon.

3.6. Elämänlaatu ja ympäristö

Ympäristö

Yhteisön ympäristölainsäädäntö on saatettava täysimääräisesti osaksi kansallista lainsäädäntöä ja sen noudattamisessa on edistyttävä huomattavasti. Kansallinen ympäristöalan toimintaohjelma ja ympäristöä koskeva liittymistä valmisteleva strategia on hyväksyttävä lähiaikoina. Erityisesti on ponnisteltava täyden yhdenmukaisuuden saavuttamiseksi kaupunkien jätevedenkäsittelyn ja juomaveden sekä joidenkin jätehuoltoa ja ilman pilaantumista koskevien lainsäädännön kohtien suhteen. Sijoituksia on lisättävä. Hallintokapasiteetin osalta riittävän täytäntöönpano- ja soveltamisrakenteen kehittäminen edellyttää huomattavia ponnistuksia.

Kuluttajansuoja

Kuluttajansuojaa olisi lujitettava erityisesti yleisen tuoteturvallisuuden ja kulutusluottojen osalta. Kuluttajansuojalain luonnos olisi tarkistettava, jotta voitaisiin varmistaa sen kattavuus sekä sen ja Euroopan yhteisön kuluttajansuojastandardien täysimääräinen vastaavuus. Säännöstön käyttöönotto edellyttää viranomaisten tukeman riippumattoman kuluttajaliikkeen kehittämistä.

3.7. Oikeus- ja sisäasiat

Joitakin Slovenian lainsäädännössä olevia aukkoja on täytettävä. Erityisesti olisi paneuduttava tuomiovallan ja oikeusjärjestelmän uudistamiseen sekä tämän alan henkilöstön kehittämiseen, jotta se voisi toimia tehokkaasti. Maahanmuuttokysymyksissä on edistyttävä pidemmälle. Järjestäytyneen rikollisuuden, myös huumeiden, ihmisten, aseiden ja varastettujen autojen kaupan torjuntaa on tehostettava. Rahanpesuun on puututtava. On pyrittävä ratifioimaan erityisesti rikollisuutta koskevat kansainväliset yleissopimukset.

3.8. Ulkosuhteisiin liittyvät politiikat

Kauppa ja kansainväliset taloussuhteet

Slovenian on valmistauduttava soveltamaan liittymisestään alkaen yhteisön tekemiä erilaisia yhteistyö- ja suosituimmuussopimuksia, monen- ja kahdenvälisiä kauppapoliittisia sitoumuksia sekä yhteisön yksipuolisia kaupan suojatoimenpiteitä. Samalla on kumottava alan kansallinen lainsäädäntö. Kaksikäyttötavaroiden vientitarkastusten puute on korjattava, jotta tehokkaat tarkastusmenettelyt on otettu käyttöön liittymiseen mennessä.

Kehitys

Slovenian on valmistauduttava soveltamaan liittymisestään alkaen Lomén yleissopimuksen kauppajärjestelyjä AKT-valtioihin ja osallistumaan yhdessä muiden jäsenvaltioiden kanssa Euroopan kehitysrahaston rahoitukseen.

Tulli

Tullilainsäädäntö on saatettava yhdenmukaiseksi yhteisön lainsäädännön kanssa ja organisaatio ja henkilöstön tehtävät on saatettava nykyaikaisen tullihallinnon vaatimuksia vastaaviksi. Toimia on tehostettava niiden atk-järjestelmien käyttöönottamiseksi, joita täysi osallistuminen tulliliiton ja sisämarkkinoiden toimintaan edellyttää. Tulliviranomaisia on erityisesti pyrittävä valmistamaan siihen, että niiden on ryhdyttävä soveltamaan taloudellisesti vaikuttavia tullimenettelyjä, tullisuspensiojärjestelmää ja tariffikiintiöitä ja -kattoja. Strategisessa suunnittelussa on varauduttava vahvistamaan Slovenian ja Euroopan unioniin liittymishetkellä kuulumattomien maiden välisellä ulkorajalla sijaitsevia tullitoimipaikkoja.

3.9. Varainhoitoa koskevat kysymykset

Tarvittavia varainhoidon valvonta- ja tilintarkastusmekanismeja on lujitettava yhteisön politiikkojen tyydyttävän täytäntöönpanon varmistamiseksi.

4. Hallintojärjestelmän kyky soveltaa yhteisön säännöstöä

Säännöstön tosiasiallinen täytäntöönpano ja soveltaminen edellyttää Slovenian hallintorakenteiden mittavaa uudistamista lähes kaikilla Euroopan unioniin liittyvillä aloilla. Erityistä huomiota on kiinnitettävä yhteisön säännöstön moitteettomasta soveltamisesta vastaavien ministeriöiden ja julkisten viranomaisten henkilöstön valintaan ja koulutukseen. Sääntely- ja valvontaelimiä on lujitettava muun muassa seuraavilla aloilla: kilpailu, televiestintä, verotus, maanviljely, liikenne, sosiaalipolitiikka, aluepolitiikka ja koheesio, ympäristö, eläinlääkinnälliset ja kasvinterveydelliset tarkastukset, elintarvikevalvonta, kuluttajansuoja, tuomiovalta, tulli ja varainhoidon valvonta.

Henkilöstön ammatilliseen pätevyyteen Euroopan unioniin liittyvillä aloilla ja yleisesti tehokkaaseen julkishallintoon on panostettava enemmän. Tässä yhteydessä olisi pantava täytäntöön julkishallinnon uudistuksen kokonaissuunnitelma.

Oikeusjärjestelmän voimavaroja ja henkilöstön asiantuntemusta on lujitettava. Tuomareiden pätevyyttä erityisesti Euroopan unioniin liittyvissä kysymyksissä on lisättävä.